
Dandanes je podjetništvo neke vrste magična beseda, ki bo rešila tegobe Slovenije in državo vrnila na pot razvoja in rasti. Težko bomo našli človeka, vseeno katerega političnega in ekonomskega prepričanja, ki bi trdil drugače. Mladi podjetniki na Gimnaziji Novo mesto pa so prepričani, da se lahko podjetništvo brez kakih večjih težav začne uvajati že v srednje in tudi osnovne šole. Zato se je okrogla miza, ki so jo dijaki v novomeškem klubu LokalPatriot pripravili v četrtek zvečer, imenovala »Preboj podjetništva v šole«.
Cilj okrogle mize je bil najti način, kako naj se podjetništvo približa mladim v šolah, ter tudi sprejeti nekatere zaveze za razvoj šolstva na tem področju. Zato so v okrogli mizi sodelovali predvsem ljudje, ki sodelujejo pri razvijanju podjetniške scene na Slovenskem ali pa že delujejo v izobraževalnem sistemu in se trudijo razvijati podjetnost, inovativnost in ustvarjalnost naših otrok. Po uvodni predstavitvi dosedanjega dela udeležencev se je okrogla miza lotila razprave o razlikah med podjetnostjo in podjetništvom ter o tem, kaj sodi v razred in kaj ne. Mnenja so nihala zdaj v eno zdaj v drugo smer, vendar so se udeleženci na koncu strinjali, da je vsekakor potrebno uvajati v šole projekte, ki razvijajo podjetnost, kreativnost in inovativnost šolajoče se mladine, predstavnica Ministrstva za izobraževanje pa se je zavezala, da bodo na ministrstvu vsekakor bolj prisluhnili učiteljem ter da bo predloge o uvajanju podjetništva predala pravemu naslovu. 
Okroglo mizo sta vodila dijaka 3. in 4. letnika Gimnazije Novo mesto, Tim Kolenc in Nika Bratkovič.   V okrogli mizi so sodelovali g. Borut Šiško iz Steklarstva Šiško, g. Matej Golob iz 30lean, g. Miha Fabjan iz Start-up Novo mesto, prof. Stanko Levičar, učitelj podjetništva iz Ekonomske šole Ljubljana in ga. Ema Perme iz Urada za razvoj izobraževanja Ministrstva za izobraževanje, znanost in šport. Tempo okrogli mizi pa so narekovali tudi aktivni obiskovalci dogodka, še posebej odvetnik. G. Borut Škerlj ter mentorja podjetniškega krožka Gimnazije Novo mesto, ga. Željka Kitić in prof. Janez Gorenc.
